Дружествени острови
Дружествените острови или Острови общество (, на таитянски Tōtaiete mā) са островна група в Тихия океан, владение на Франция, в отвъдморската територия Френска Полинезия.

Най-голям остров е Таити, където живеят около 70% от цялото население на архипелага и се намира главния град на владението – Папеете. Площта им е 1665 km². Население 242 726 души (2017 г.) Административен център и пристанище – Папеете. На островите живеят мнозинството от жителите на Френска Полинезия.

География 
Състоят се от 7 острова и 7 атола подразделени на две групи: Наветрени о-ви (Ил дьо Ван, 4 острова и един атол) – Маиао, Мехетиа, Муреа, Таити и Тетиароа и Подветрени о-ви (Ил су ле Ван, 3 острова и 6 атола) – Бора Бора, Мануае, Маупити, Маупихаа, Моту Оне, Раиатеа, Тахаа, Тупаи и Хуахине (виж таблицата по-долу). Цялата островна рупа се простира между 15°49′ и 17°52′ ю.ш. и между 148°04′ и 154°42′ з.д. Повечето от островите са с вулканичен произход и са обкръжени от коралови рифове. Максималната височина е връх Орохена (2241 м) на остров Таити. Климатът е тропичен, морски със средни месени температури от 20° до 26°С и годишна сума на валежите 1500 – 2500 mm. Покрити са с влажни тропични гори. Икономически островите са най-важни от петте архипелага съставящи Френска Полинезия. Основни селскостопански отрасли са отглеждането на кокосови палми, захарна тръстика, банани, цитруси, ананаси, ванилия, кафе, памук.

История 
Първият европеец достигнал до Дружествените о-ви е холандският мореплавател Якоб Рогевен, който на 6 юни 1722 открива атолите Бора Бора и Маупити, но по погрешка ги причислява към откритите през 1616 от Вилем Схаутен и Якоб Лемер о-ви Тонга. След това островите са дооткрити от английските мореплаватели Самюъл Уолис и Джеймс Кук. До 1880 на островите съществува полинезийското Кралство Таити. От 1842 до 1880 островите са под френски протекторат, а след това – колония на Франция.

Източници 

 Historical Dictionary of the Discovery and Exploration of the Pacific Islands .
 Свет, Я. М., История открытия и исследования Австралии и Океании, М., 1966.